ทำไมต้องเรียนโรงเรียนแพง?
ปี 2017 ประเทศไทย ค่าเล่าเรียน ในโรงเรียนอินเตอร์ชื่อดังของประเทศ โดยเฉลี่ยคือ ปีละ 700,000 บาท ถ้าคิดว่าเรียน 12 ปี เงินค่าเล่าเรียนทั้งหมดที่จะจบเกรด 12 หรือ มัธยม 6 คือ 8,400,000 บาท ถ้าส่งลูกไปเรียนปริญญาตรีต่อเมืองนอก กว่าจะจบปริญญาตรีก็คงต้องใช้เงินอีกหลายล้านบาท
22 มิ.ย. 2560

ปี 2017 ประเทศไทย
ค่าเล่าเรียน ในโรงเรียนอินเตอร์ชื่อดังของประเทศ โดยเฉลี่ยคือ ปีละ 700,000 บาท
ถ้าคิดว่าเรียน 12 ปี เงินค่าเล่าเรียนทั้งหมดที่จะจบเกรด 12 หรือ มัธยม 6 คือ 8,400,000 บาท
ถ้าส่งลูกไปเรียนปริญญาตรีต่อเมืองนอก กว่าจะจบปริญญาตรีก็คงต้องใช้เงินอีกหลายล้านบาท
ถ้าลูกเราไม่ได้เรียนเก่งขอทุนได้ พ่อแม่ต้องมีเงินเท่าไรถึงจะส่งลูกเรียนโรงเรียนอินเตอร์ชื่อดัง และไปเรียนเมืองนอกได้ โดยไม่เดือดร้อน?
20 ล้านบาท? 50 ล้านบาท?
พ่อแม่ต้องมีอาชีพอะไรถึงมีเงินมากขนาดนี้? หมอ? นักธุรกิจ? นักการเมือง?
จึงน่าแปลกใจว่า ทุกวันนี้ประเทศไทย แบ่งแยกฐานะคนตั้งแต่เด็กเข้าโรงเรียน
คนที่มีเงินเยอะกว่า ได้เข้าโรงเรียนดีกว่า รู้ภาษาอังกฤษดีกว่า ได้เพื่อนดีกว่า ได้คอนเน็คชั่นดีกว่า มีเงินไปเรียนพิเศษเพื่อเก็งข้อสอบได้ดีกว่า ได้เข้ามหาลัยดีกว่า มีอาชีพดีกว่า
พ่อแม่ที่รู้ตัวว่าอยากให้ลูกมีโอกาสแบบนั้น จึงต้องดิ้นรนเพื่อให้ลูกเข้าโรงเรียนชื่อดัง เพื่อหวังว่าลูกของเราจะต้องได้เปรียบคนอื่น
ก็คงไม่ผิดอะไร เป็นธรรมชาติของยีนมนุษย์ที่สั่งให้ลูกหลานเราต้องอยู่รอดในอนาคต
แต่..
โรงเรียนดังๆ แพงๆ จริงๆแล้วจำเป็นหรือไม่? ประเทศอื่นเขาเป็นแบบนี้กันไหม?
------------------
ปี 2017 ประเทศฟินแลนด์
คุณ ไมเคิล มัวร์ ผู้กำกับที่เดินไปทั่วโลกเพื่อเอาเรื่องเจ๋งๆมาทำสารคดีได้ไปสัมภาษณ์ครูที่ฟินแลนด์
ฟินแลนด์เป็นประเทศอันดับ 1 ของโลกในเรื่องการศึกษา
เรื่องแรกที่อาจะทำให้ทุกคนอึ้งคือ
เด็กในประเทศฟินแลนด์มีการบ้านน้อยมาก ซึ่งจะใช้เวลาไม่เกิน 10 นาทีสำหรับทำการบ้าน
ครูที่นั่นให้เหตุผลว่า การบ้านเป็นคำที่โบราณ เด็กยังมีอะไรให้ทำหลังเลิกเรียนอีกตั้งเยอะนอกจากทำการบ้าน
เด็กควรทำอะไรบ้างหลังเลิกเรียน?
เด็กควรอยู่กับเพื่อน ครอบครัว เล่นดนตรี เล่นกีฬา อ่านหนังสือ
ที่ฟินแลนด์เด็กเรียนวันละกี่ชั่วโมง?
ถ้าเป็นเด็กเล็กจะเรียนในโรงเรียน 3 ชั่วโมง รวมพักเที่ยงแล้ว..
ครูฟินแลนด์ให้เหตุผลว่า สมองคนเราต้องการพักผ่อน ถ้าเราเอาแต่ใช้ๆ มันก็จะหยุดเรียนรู้
ประเทศฟินแลนด์มีจำนวนชั่วโมงเรียนต่อวันน้อยที่สุดในบรรดาชาติตะวันตก
แต่นักเรียนฟินแลนด์กลับเรียนดีกว่าทั้งที่มีเวลาไปโรงเรียนน้อยกว่า
อีกเรื่องหนึ่งที่น่าคิดคือ ข้อสอบของประเทศฟินแลนด์ไม่มีช้อยส์ 4 ข้อให้เลือกแบบข้อสอบทั่วโลก
คำตอบคือคำบรรยาย ใครคิดอะไรก็ต้องต้องเขียนออกมาอย่างที่ตัวเองเข้าใจ
โรงเรียนไทยคงอ้างว่าทำไม่ได้ เพราะจำนวนเด็กเยอะ ครูไม่มีเวลามานั่งอ่านคำบรรยายของทุกคน..
สิ่งที่โรงเรียนในฟินแลนด์เน้น จะเป็นเรื่องความสุขของเด็ก และให้เด็กหาหนทางในสิ่งที่เขารัก
โรงเรียนจะพยายามสอนทุกอย่าง พละ ศิลปะ ดนตรี อบขนม ร้องเพลง บทกวี ทุกอย่างที่เด็กอยากรู้
ฟินแลนด์ไม่มีเกรดเฉลี่ยหรือ GPA และไม่มีการสอบเพื่อวัดมาตรฐานของโรงเรียน
มีคำถามที่น่าสนใจคือ ถ้าไม่มีการสอบ จะรู้ได้ไงว่าโรงเรียนไหนดีที่สุด คนเราชอบจัดอันดับโรงเรียนที่ดีที่สุดไม่ใช่เหรอ?
คำตอบ คือ โรงเรียนดีที่สุดคือโรงเรียนที่อยู่ใกล้บ้าน!
ที่ฟินแลนด์ มาตรฐานของโรงเรียนที่อยู่ใกล้บ้านไม่ต่างเลยกับโรงเรียนที่ตั้งอยู่ใจกลางเมือง
ทุกโรงเรียนในฟินแลนด์เท่าเทียมกัน ไม่มีใครสนใจโรงเรียนดังๆ เพราะ ทุกโรงเรียนดีเหมือนกัน ไม่ต่างกัน
อะไรที่ทำให้ทุกโรงเรียนในฟินแลนด์ดีพอๆกัน?
ที่ฟินแลนด์ถ้าตั้งโรงเรียนแล้วเก็บค่าเทอมจะเป็นเรื่องผิดกฎหมาย ดังนั้นที่ฟินแลนด์จึงไม่มีโรงเรียนเอกชน
และสิ่งนี้ทำให้พวกพ่อแม่รวยๆต้องผลักดันให้โรงเรียนรัฐบาลดีให้ได้
และการที่เด็กรวยไปเรียนโรงเรียนเดียวกับเด็กอื่นๆ ทำให้พวกเขาโตมาเป็นเพื่อนกัน
เมื่อเขาโตเป็นผู้ใหญ่ เขาก็ต้องคิดดีๆก่อนที่จะเอาเปรียบใคร..
------------------
ย้อนกลับมาที่ประเทศไทย ปี 2017
เราแบ่งฐานะกันตั้งแต่เกิด ตั้งแต่โรงพยาบาลที่ทำคลอด ไปจนถึงโรงเรียนที่จะให้เด็กเรียน
ลูกคนรวยต้องเรียนโรงเรียนดัง และจะได้เป็นเพื่อนกับลูกคนรวยเหมือนกัน เรื่องนี้เป็นเรื่องปกติของคนไทย
พอหลายคนอ่านเรื่องนี้จบแล้ว ก็คงคิดว่าเรื่องของประเทศฟินแลนด์ก็ดูดีนะ
แต่.. ยังไม่ใช่สำหรับเมืองไทยตอนนี้..
ยกเว้นลูกของเราคนนึงก่อนละกัน ตอนนี้ขอให้ลูกของเรา เข้าโรงเรียนดังๆไว้ก่อนดีกว่า..